b'\n_START_ARTICLE_\nKalev Kallemets\n_START_PARAGRAPH_\nKalev Kallemets (s\xc3\xbcndinud 18. aprillil 1979 Haapsalus) on Eesti poliitik. _NEWLINE_Ta oli XII Riigikogu liige._NEWLINE_Ta l\xc3\xb5petas aastal 1997 Taebla G\xc3\xbcmnaasiumi. Aastal 2002 l\xc3\xb5petas ta Tallinna Tehnika\xc3\xbclikooli majandusteaduskonna rahvamajanduse bakalaureusekraadiga. Aastal 2008 l\xc3\xb5petas ta Estonian Business Schooli finantsjuhtimise magistrikraadiga. Aastast 2009 on ta Tallinna Tehnika\xc3\xbclikooli doktorant (tema juhendajaks on \xc3\x9cllas Ehrlich). Ta on Korporatsioon Vironia liige._NEWLINE_Ta t\xc3\xb6\xc3\xb6tas aastatel 2001\xe2\x80\x932002 Justiitsministeeriumis siseaudiitorina. 2002\xe2\x80\x932003 oli Eesti Reformierakonna Noortekogu peasekret\xc3\xa4r. 2003\xe2\x80\x932008 O\xc3\x9c Gutsch juhatuse liige, 2008\xe2\x80\x932011 MT\xc3\x9c Eesti Tuumajaam tegevjuht, 2011\xe2\x80\x932014 t\xc3\xb6\xc3\xb6tas ta Viru Keemia Grupp AS-is._NEWLINE_Ta kuulub 12. jaanuarist 1998 Eesti Reformierakonda. Ta kandideeris 1999 ja 2005. aasta kohaliku omavalitsuse volikogude valimistel Haapsalu linnavolikokku Reformierakonna nimekirjas (saades aastal 1999 kolm h\xc3\xa4\xc3\xa4lt ja aastal 2005 kaks h\xc3\xa4\xc3\xa4lt; kummalgi korral ei osutunud ta valituks); samuti kandideeris ta 2009 ja 2013. aasta kohaliku omavalitsuse volikogude valimistel Tallinna linnavolikokku (saades 2009. aastal 62 h\xc3\xa4\xc3\xa4lt ja 2013. aastal 24 h\xc3\xa4\xc3\xa4lt; kummalgi korral ei osutunud ta valituks (Reformierakonna nimekirjas)). Ta kandideeris Riigikogu valimistel aastatel 2003 ja 2007 (saades aastal 2003 245 h\xc3\xa4\xc3\xa4lt ja aastal 2007 353 h\xc3\xa4\xc3\xa4lt; kummalgi korral ei osutunud ta valituks (Reformierakonna nimekirjas)). 2011. aasta Riigikogu valimistel sai ta 469 h\xc3\xa4\xc3\xa4lt. Ta ei osutunud valituks, kuid p\xc3\xa4\xc3\xa4ses 18. juunist 2014 asendusliikmena XII Riigikogu koosseisu. Ta kandideeris ka 2009. aasta Euroopa Parlamendi valimistel, kuid ei osutunud valituks._NEWLINE_Ta kandideeris 2015. aasta Riigikogu valimistel valimisringkonnas nr 2 ja sai 423 h\xc3\xa4\xc3\xa4lt, kuid ei osutunud valituks.'